b'\n_START_ARTICLE_\nMesityylioksidi\n_START_SECTION_\nOminaisuudet\n_START_PARAGRAPH_\nMesityylioksidi on huoneenl\xc3\xa4mp\xc3\xb6tilassa v\xc3\xa4rit\xc3\xb6nt\xc3\xa4 nestett\xc3\xa4. Hajultaan yhdiste on makeahko ja muistuttaa piparmintun tai hunajan tuoksua. Mesityylioksidi liukenee kohtalaisesti veteen ja hyvin useisiin orgaanisiin liuottimiin esimerkiksi etanoliin ja dietyylieetteriin. Mesityylioksidin reaktiot ovat tyypillisi\xc3\xa4 tyydyttym\xc3\xa4tt\xc3\xb6mille karbonyyliyhdisteille ja esimerkiksi Michael-additiot eli konjugaattiadditiot ovat tyypillisi\xc3\xa4. Yhdisteen kaksoissidos voidaan pelkist\xc3\xa4\xc3\xa4 selektiivisesti vedytt\xc3\xa4m\xc3\xa4ll\xc3\xa4, jolloin muodostuu metyyli-isobutyyliketonia. Hapen vaikutuksesta mesityylioksidin joukkoon muodostuu orgaanisia peroksideja. Mesityylioksidi \xc3\xa4rsytt\xc3\xa4\xc3\xa4 ihoa, silmi\xc3\xa4 ja hengitysteit\xc3\xa4. Yhdiste on tyydyttyneit\xc3\xa4 ketoneja myrkyllisempi ja voi vaurioittaa keuhkoja, maksaa ja munuaisia.'